2020. ápr. 24. 11:37
A Forma-1 továbbra is kutatja a 2020-as szezon kezdésének lehetőségeit, és egyre valószínűbb, hogy zárt kapukkal látunk majd idén futamokat. Franciaországban ehhez a szerződés teljes újratárgyalásához van szükség.
Jelenleg továbbra is a Francia Nagydíj a 2020-as szezon első futama, mivel az FIA még nem adta ki az általuk beharangozott teljesen újragondolt versenynaptárat. A francia kormány intézkedései azonban továbbra is fenyegetik a futam megtartásának lehetőségét.
Nicholas Deschaux, a Francia Motorsport Szövetség, az FFSA elnöke sem tud azonban többet elmondani a versenyről egyelőre. „Folyamatosan kapcsolatban állunk a hatóságokkal” – nyilatkozta a Europe 1 francia újságnak.
A Forma-1 tervei szerint júliusban már lehetne zárt kapus versenyeket rendezni Ausztriában, és Nagy-Britanniában, azonban Deschaux szerint erre Franciaország még nem áll készen, mert ahhoz először a Liberty Media-nak meg kell változtatnia a futam rendezésének feltételeit a Paul Ricard pályával.
„A Francia Nagydíj elsődleges bevételi forrása a jegyeladások. Nehéz lesz a helyi szervezőknek megtartani a versenyt, ha csak a pénzügyi modellt újra nem tervezik.”
A Forma-1 hajlandó újratárgyalni ezeket a szerződéseket, állítja Joan Fontseré, a Circuit de Catalunya általános igazgatója. Fontseré azt nyilatkozta, hogy a Liberty Media tisztában van a helyzet egyediségével, tudják, hogy kompromisszumokat kell majd hozni.
„Ha versenyeket akarnak tartani azért, hogy a csapatokat megmentsék a TV közvetetésekből származó bevételekből, tudják, hogy a mi bevételeink minimálisak lennének. Tisztában vannak azzal, hogy idén egyelőre ez a helyzet, és mi is hasonlóan gondolkodunk.”